**ארבעת "כובעי" הליווי של רכז/ת הגשמה**

**ליווי חברתי**

ליווי שעוסק בקבוצה וביחסים הבינאישיים בתוכה: היכרות מעמיקה, בנייה והתפתחות של הקבוצה, נורמות והתנהגות הקבוצה במצבים שונים, קונפליקטים ומשברים בקבוצה, תתי קבוצות, הבדלי אישיות והתנהגות של כל אחד ואיך אלו מתקבלים בקבוצה ומשפיעים עליה, וכיו"ב.

הליווי החברתי הוא ליווי דינאמי ונושא אופי יותר "פסיכולוגי". במהלך השנה, המטרה היא לבנות מרחב של אמון ואינטימיות עבור הקבוצה, לאפשר לכל חבר בקבוצה להתבטא בפתיחות ולקבל משוב מהקבוצה, להכיר את הרגשות ודפוסי ההתנהגות שלו ושל אחרים בתוך הקבוצה, ולבחון כיצד אלו משפיעים עליו ועל חבריו לקבוצה.

**ליווי משימתי**

ליווי שעוסק בקידום המשימות של הקבוצה במסגרות השונות בהן היא פועלת: תיאום ציפיות, הוצאת מפעל / פרויקט כקבוצה, עבודת צוות, בניית תוכניות עבודה ובחינת העמידה בהן, העמקה בקהלי יעד, תפיסה קהילתית, איך להיות משמעותי במסגרות, הכנה וסיכום של אירועים ומפעלים ספציפיים, וכיו"ב.

הליווי המשימתי נושא אופי יותר פרקטי. מטרתו לתת כלים שיסייעו לקבוצה ולחברים בה בביצוע המשימות השונות. על הליווי להיות מותאם למסגרות בהן הקבוצה פועלת במהלך השנה והוא מתבסס על לוח השנה, הלו"ז הצופי, והמשימות האישיות והקבוצתיות הנגזרות מהם.

**ליווי צופי**

ליווי שעוסק בניהול שבט הצופים וקידום תהליכים חינוכיים בשבט. עיקר הליווי הצופי מתקיים מול מרכז/ת השבט. השבט הוא המשימה המשותפת המרכזית וליבת העשייה הקבוצתית, ולכן נושאים של ניהול והתנהלות בשבט, יחד עם המיקום המורכב של המרכז/ת בקבוצה, מעוררים דילמות וקונפליקטים במהלך השנה. חשוב שתהיה התאמה בין הליווי המשימתי והצופי, על מנת שיהיו משלימים זה לזה, אך יכולה להיות חפיפה בנושאים, בהתאם לצרכים שעולים מן הקבוצה.

**ליווי אישי**

ליווי אישי של חברי הקבוצה, במטרה לסייע להם בעיבוד החוויות ובהתמודדות האישית במהלך השנה: זאת באמצעות שיחות אישיות בפתיחה, אמצע וסיום השנה ובתקשורת שוטפת עם הש"שים במהלך השנה כולה. הליווי מתבטא באחריות ישירה על הש"שים בכל הנוגע לשלומם הפיזי והנפשי, פיקוח על עמידה בנהלים התנהגות והתנהלות, כולל מעקב אחר יציאות הביתה ואישור יציאות במקרים חריגים בלבד (מחלה, זימונים לצבא, אירועים משפחתיים).